Hívásod érkezett

Ráérsz egy kicsit?

Pi... pi... pi... Jártál már te is így? Fel akarod hívni a legjobb barátodat vagy barátnődet, de foglalt. Vársz öt percet, újból próbálkozol, és még mindig foglalt. Többszöri próbálkozás után azt kérdezed, ugyan kivel beszél ilyen sokáig.

Nem lenne jó, ha éjjel-nappal bármikor elérhetnéd? Nem szeretnéd, ha soha nem kellene várnod, amíg a batárnőd vagy a barátod felveszi a telefont? Ez tetszene, ugye?

A mai technika segítségével könnyen kapcsolatba léphetünk másokkal, de ha lemerül az akkumulátor, még a legújabb okostelefon se jó semmire.

Ismerek egy olyan kapcsolatot, amely mindig működik. Annak, akit ezen a vonalon el tudok érni, mindig van ideje, soha nem ideges, nem stresszel, és minden érdekli, amit mondok. Talán már kitaláltad, ki lehet ez: Isten, a mennyei Atya. Fián, Jézus Krisztuson keresztül mindig kapcsolatban lehetek vele. Olyan jó, hogy létezik ez az összeköttetés!

Miről beszélhetünk Istennel?

Nagyon élvezem, amikor a barátommal telefonon beszélgetek. Vannak viszont olyan dolgok, amelyekről sose beszélnék telefonon. Ki tudja, nem hallgat-e bele valaki más, vagy megérti-e a barátom, amit mondani akarok? De ha Istennel beszélek, tudom, hogy Ő meghallgat, és pontosan érti, amit mondok. Mindent elmesélhetek neki, valóban mindent! Nem létezik olyasmi, amit ne mondhatnék el neki, és Ő mindig megért.

Talán te is tudod, milyen az, amikor félsz beszélni egy problémáról. Kínos számodra, hogy valaki értesül róla. Talán attól tartasz, hogy kinevetnek miatta. Istennél ez egyáltalán nem így van. Neki mindent elmondhatsz, ami foglalkoztat.

Ő nem nevet ki. Éppen ellenkezőleg, megért és bátorít. Mindenről beszélhetsz vele, és minden kérdésedet felteheted neki. Mindegy, hogy kellemes vagy kellemetlen dologról van szó, vagy csak valami apróságról. Ő mindig megért.

Minden kívánságunkat

teljesíti Isten?

Isten különböző módokon válaszol imádságainkra. Egyes kéréseket azonnal teljesít, másokat csak idővel, és vannak olyanok is, amelyeket egyáltalán nem. Tudja, mi az, ami igazán javunkra válik. Fontos, hogy ne tévesszük össze Istent egy rágógumi-automatával, amelybe bedobjuk a pénzt, és kiadja azt, amit szeretnénk. Isten nem teljesíti az összes kívánságunkat, de mindig megadja azt, amire szükségünk van.

Ha teljesítette kéréseinket, akkor azt meg is kellene köszönnünk Istennek. Talán most azt gondolod, hogy ez így természetes. Ez igaz. De ha jól megy a dolgunk, néha megfeledkezünk arról, hogy Isten segített rajtunk. Nem szomorít el, amikor valakit kedvesen megajándékozol, és az illető meg se köszöni? Isten ugyanilyen szomorú, ha elfelejtünk hálát adni neki.

Hogy beszél velünk Isten?

Ha azt kérjük Istentől, hogy segítsen egy bizonyos dologban, akkor fog is segíteni. Ezt sokféle módon teszi. Rendszerint nem úgy, hogy hallható hangon szól hozzánk a mennyből. Viszont sok mindent elmond a Biblián keresztül. Ezért nevezzük a Bibliát Isten Igéjének. Arról olvashatunk benne, hogy mit kíván tőlünk Isten, és mi szolgálja a javunkat.

Isten a lelkiismeretünkön keresztül is beszél hozzánk. Kérjük, hogy segítsen, és akkor hirtelen legbelül megértjük: ezt kell tennem! Ez lehet Isten hangja. Vannak olyan dolgok is, amelyeket másokon keresztül mond el. A lényeg az, hogy készek legyünk meghallani a hangját, és megtenni, amit mond.

Mióta létezik ez a kapcsolat?

A kezdet kezdetén, amikor Isten megteremtette az embert, létezett ilyen összeköttetés Isten és ember között. Az első emberek úgy beszélgettek Istennel, mint a barátjukkal. Egy napon azonban belépett a gonosz ebbe a világba. Az ördög, Isten ellensége arra csábította az embereket, hogy megtegyék azt, amit Isten megtiltott nekik. A Biblia elején olvashatod el, hogyan történt ez (Mózes 1. könyve, 3. fejezet).

Azóta az emberek azt teszik, amit akarnak, és nem hallgatnak Istenre. Engedetlenségük miatt megszakadt az Istennel való kapcsolatuk. Ez ugyanúgy van, mint a mobiltelefonnal. Ha valahol nincs térerő, megszakad a kapcsolat, és nem tudod folytatni a beszélgetést. Így választ el bennünket a bűn Istentől. Bűn minden gonosz dolog, amit teszünk, akár apró hazugságról, akár nagy lopásról van szó. Isten előtt ebben nincs különbség.

Istent mélyen elszomorította, hogy az emberek elfordultak tőle. Mivel azonban Ő minden egyes embert szeret, mindent megtett azért, hogy helyreállítsa velünk a kapcsolatot. Megkereste a módját, hogyan szabadíthat meg bennünket a bűnünktől. Az volt a vágya, hogy újból közösségben legyünk vele. Újból tökéletes kapcsolatot akart velünk.

Irántunk való szeretetből az Atyaisten elküldte hozzánk egyetlen Fiát, Jézus Krisztust, hogy megmentse a világot. Jézus soha nem tett roszszat, mégis mint bűnözőt feszítették keresztre. Amikor Jézus meghalt a kereszten, akkor a te és az én bűneimért halt meg. Azt a büntetést vállalta magára, amit mi érdemelnénk. A Bibliában a János 3,16-ban ezt olvassuk:

„Mert úgy szerette Isten a világot, hogy

egyszülött Fiát adta, hogy aki hisz őbenne,

el ne vesszen, hanem örök élete legyen.“

Három nap múlva Isten feltámasztotta Fiát a halálból. Jézus most a mennyben van mennyei Atyjánál. Megfizette a bűneinkért járó büntetést, hogy megoldja számunkra a bűn problémáját. Most lehetőségünk van rá, hogy rajta keresztül kapcsolatba lépjünk Istennel.

Hogy lehet az enyém

ez az Istennel való kapcsolat?

Mindössze annyit kell tenned, hogy befogadod az Úr Jézust az életedbe, és hiszel benne (lásd János 1,12). Ha szeretnéd ezt, imádságban az Úr Jézushoz fordulhatsz, és ezt mondhatod neki:

„Úr Jézus, felismertem, hogy én is követtem el bűnöket, ezért kérlek, bocsáss meg. Köszönöm, hogy meghaltál a bűneimért a kereszten. Most befogadlak az életembe, és azt szeretném, ha ezentúl Te irányítanád, és olyanná formálnád, amilyennek látni szeretnéd. Ámen.”

Aki befogadta Jézust az életébe, Isten gyermeke lett, és összeköttetésbe került Istennel. Most mindenről beszélhetsz Jézussal, a kívánságaidról és a problémáidról is. Mondd el Jézusnak azt is, aminek örülsz, és amiért hálás vagy.

Isten nagyon szeret bennünket, ezért az a kívánsága, hogy állandóan kapcsolatban legyünk vele, és ezt nagyon megkönnyítette számunkra. A legtöbb ember mégis enélkül él, és semmit sem akar tudni Isten szeretetéről. Te hogy döntesz?

Tobias Jakob

Publisher: Bruderhand-Medien, Am Hofe 2, 29342 Wienhausen, Germany, Tel.: +49 (0)5149 9891-0, Fax: -19, Homepage: www.bruderhand.de

E-Book-Date: 19.06.2018. Best.-Nr.40-24 | Ungarisch/Hungarian | 1st edition 2017